แค่ ‘ปรับฐาน’ ไม่ใช่ ‘หมี’
ตลาดหุ้นที่ปรับลงในช่วงนี้ เป็นเพียงแค่การ “ปรับฐาน” ยังไม่ใช่เป็นภาวะ “ตลาดหมี” เหมือนกับตลาดหุ้นสหรัฐฯ
ตลาดหุ้นที่ปรับลงในช่วงนี้ เป็นเพียงแค่การ “ปรับฐาน” ยังไม่ใช่เป็นภาวะ “ตลาดหมี” เหมือนกับตลาดหุ้นสหรัฐฯ
21 มิ.ย. 2565

ตลาดหุ้นที่ปรับลงในช่วงนี้
เป็นเพียงแค่การ “ปรับฐาน” ยังไม่ใช่เป็นภาวะ “ตลาดหมี” เหมือนกับตลาดหุ้นสหรัฐฯ
ตามเกณฑ์หุ้นระหว่างการปรับฐานกับหมีนั้น
มีเงื่อนไข เช่น หากเป็นภาวะหมี ดัชนีจะลงมากกว่า 20% จากที่ขึ้นไประดับสูงสุด
และมีระยะเวลามากกว่า 2 เดือนขึ้นไป
ส่วนการปรับฐาน
ดัชนีจะลงมากกว่า 10% แต่ไม่เกิน 20% และไม่มีกรอบเวลาของการลง
ความแตกต่างของการปรับฐานและหมีอีกข้อ
นั่นคือ เมื่อเกิดการปรับฐาน ดัชนีจะดีดกลับเร็ว
ส่วนภาวะหมี แม้ตลาดจะปรับลงค่อนข้างเร็ว แต่การฟื้นตัวจะช้ามาก
ตลาดหุ้นสหรัฐฯ จึงเกิดสถานการณ์ที่เรียกว่า “ภาวะหมี” เพราะในช่วงกว่า 2 เดือนลงมามากกว่า 20% แล้ว
ส่วนของไทยนั้น ช่วง 2 เดือนที่ผ่านมา ปรับลงมาเพียง 7.5% เท่านั้น
อาจจะมีคำถามต่อว่า การปรับฐาน คือ จุดเริ่มต้นของตลาดหมี (หรือไม่)
คำตอบคือมีทั้งโอกาสที่จะเกิดขึ้น และไม่มีโอกาสจะเกิดขึ้น
มีการรวบรวมสถิติจากปี 2517 ถึงช่วงของเหตุการณ์โควิด-19
พบว่ามีเพียง 5 ครั้งเท่านั้นที่เมื่อตลาดปรับฐานแล้วลุกลามกลายเป็นตลาดหมี
และจากการสอบถามกับนักวิเคราะห์หลายคนล่าสุด
ยังไม่มีใครที่เห็นว่า การปรับฐานของหุ้นไทยตอนนี้จะนำไปสู่การเกิดตลาดหมี (ยังมองไม่เห็นปัจจัยลบอย่างรุนแรง) เพราะหากเกิดภาวะหมีขึ้นมาจริง ๆ ดัชนีจะต้องลงไปต่ำกว่า 1,375 จุด
ขณะที่บรรดานักวิเคราะห์ทั้งของไทยและต่างประเทศ ต่างประเมินดัชนีหุ้นไทยมีแนวรับสำคัญต่ำสุด 1,530 จุด
ยังไม่มีใครมองว่าจะลงไปต่ำกว่า 1,500 จุด
และส่วนใหญ่ยังคงเป้าดัชนีสิ้นปีนี้ไว้ระหว่าง 1,570-1,700 จุด
ส่วนตลาดหุ้นไทยขณะนี้ มีแนวรับสำคัญที่บริเวณ 1,550 และ 1,530 จุด
ซึ่งเมื่อวานนี้ดัชนีหุ้นไทยต่อสู้อย่างหนักที่บริเวณ 1,550 จุด
แม้ระหว่างวันดัชนีจะลงมาต่ำสุด 1,549.98 จุด ในช่วงเปิดตลาดภาคเช้า
ทว่า เป็นการปรับลงมาเพียงช่วงเวลาเล็ก ๆ เท่านั้น ก่อนที่จะมีแรงซื้อกลับ และดันดัชนีขึ้นมายืนเหนือแนวรับสำคัญนี้ได้ จนมาปิดตลาดที่ 1,559 จุด
แม้ว่านักลงทุนต่างชาติจะขายสุทธิ (SET) เมื่อวานนี้อีก 2,494 ล้านบาท
ส่งผลให้ช่วง 7 วัน (ทำการ) ต่างชาติขายหุ้นไทยออกมาแล้วกว่า 18,680 ล้านบาท
แต่เป็นการขายเพื่อการปรับพอร์ต จากทิศทางค่าเงินบาทอ่อนค่า และหลบความเสี่ยงจากภาวะอัตราเงินเฟ้อ
สวนทางกับนักลงทุนสถาบันที่ซื้อสุทธิตลอดทุกวันช่วง 7 วัน (ทำการ) ที่ผ่านมา รวมกว่า 20,403 ล้านบาท ทำให้พอช่วยประคองภาวะตลาดหุ้นไทยได้
ล่าสุด วานนี้ตลาดหลักทรัพย์ฯ ประกาศรายชื่อหุ้นเข้าออกดัชนี SET50 และ SET100
SET50 หุ้นเข้าใหม่ JMT JMART และ BLA
ทั้ง 3 หุ้นนี้ ถือว่าเป็นไปตามที่นักวิเคราะห์ได้คาดการณ์ไว้ก่อนหน้านี้
ส่วนหุ้นที่ออกจาก SET50 คือ COM7, RATCH, STGT
ส่วน SET100 เข้าใหม่ FORTH, ONEE, PSL, TIPH
และที่หลุด BPP, RS, SIRI, TVO
ทำให้ในช่วงจากวันนี้ ไปจนถึงสิ้นเดือน มิ.ย.นี้ น่าจะมีการเข้ามาเก็งกำไรกันพอสมควร